Nanna Westerby (SF), 2009-05-19:
SF har længe efterlyst bedre uddannelsesmuligheder for ledere i det offentlige.
Vi har senest foreslået, at det blev et obligatorisk krav, at alle skoleledere skal have en lederuddannelse, fordi god ledelse jo er afgørende for at skabe et godt arbejdsmiljø og attraktive arbejdspladser.
Evnen til god ledelse kommer jo ikke nødvendigvis af sig selv, fordi man har været mange år på arbejdsmarkedet.
Det kræver faktisk uddannelse.
Derfor støtter vi sådan set varmt trepartsaftalens mål om et nyt samlet udbud af lederuddannelser på diplomniveau til offentlige ledere, og derfor er vi positive over for intentionerne i det her lovforslag.
Det er jo sådan set et skridt i den rigtige retning at etablere et nyt fælles system for de mange lederuddannelser, private og offentlige, der i dag eksisterer.
Men vi vil også opfordre Undervisningsministeriet til at være særdeles opmærksomme på, at det også er det, der så bliver konsekvensen af loven - at konsekvensen ikke bliver en formalisering af de mange parallelle og løsrevne uddannelser, og at vi ikke netop får flere blindgyder, som Venstres ordfører jo også vil undgå.
Men jeg må også sige, at vi ikke ville have støttet lovforslaget, hvis det var kommet til afstemning som planlagt for 2 uger siden.
Som bekendt, og som det er blevet redegjort for af bl.a. fru Christine Antorini, blev lovforslaget ændret i sidste øjeblik.
De ændringer, vi har hørt om i SF, er vi ret positive over for.
Og jeg må sige, at det jo er ret uacceptabelt, at vi står og behandler et lovforslag i dag, og at vi, fordi vi ikke har været en del af forligskredsen, ikke inden førstebehandlingen er blevet orienteret om de ændringer, der har været, af lovforslaget.
Så jeg vil sige lidt om de ændringer, jeg så har hørt om.
Først og fremmest synes vi i SF, det er godt, at Certificeringsrådet får reelle kompetencer og også og ikke mindst, som vi hører, at de får en bredere sammensætning med repræsentanter fra LO, FTF og AC.
I SF undrede vi os nemlig ret meget over, at der oprindelig var lagt op til, at de parter ikke skulle sidde med ved bordet.
Det lyder heldigvis til at være lavet om nu, men det siger lidt om forholdene i forbindelse med det her lovforslag.
For som det også tydeligt fremgår af høringssvarene, har arbejdstagerne stort set ikke været inddraget i udarbejdelsen af det her lovforslag; det har kun arbejdsgiverne i form af regioner og kommuner.
Det finder vi i SF er en ret kritisabel praksis.
Vi er også tilfredse med, at der lader til at være kommet en detaljeret beskrivelse af evalueringen i 2012.
For der har jo altså været en del kritik af, at der er uigennemtænkte elementer i det her lovforslag.
Derfor er det også godt, at lovforslaget bliver evalueret med henblik på mulige ændringer.
Sidst er vi tilfredse med, at det nu synes at blive gjort klart, at nedsættelsen af Certificeringsrådet for offentlig leder-uddannelsen er en helt enestående beslutning, der ikke skal skabe præcedens.
Vi har i SF været skeptiske over for, at der til netop denne uddannelse etableres et selvstændigt certificeringsråd.
Det er jo et underligt princip; for skal vi så, hver gang der etableres en ny privat uddannelse, lave et nyt certificeringsråd for denne?
Så lad os understrege, at det er en engangsforeteelse.
Så alt i alt synes det at være gode ændringer, der er foretaget, af det her forslag.
Så er der ét element, som jeg synes fortjener at få en kommentar med på vejen, og det handler om længden af de her moduler.
Vi er i SF skeptiske over for, at man reducerer et modul på den her diplomuddannelse fra 9 til 5 ECTS-point.
Det vil godt nok betyde, at det vil være lettere for nogle ledere at deltage i undervisningen, fordi det er kortere perioder, man skal have fri.
Men det vil samtidig forringe mulighederne for at gå i dybden på uddannelsen og koble teori og praksis.
Man kan frygte, at al uddannelsestiden kommer til at gå med den eksamen, der skal gennemføres på uddannelsen.
Vi er også lidt interesserede i at høre, hvordan man vil sikre, at der er progression i niveauet, og sammenhængen mellem en lang række 5-ECTS-point-moduler, som der ikke stilles nogen indholdsmæssige krav til.
Så det er vi altså bekymrede for.
Men som sagt er vi også overordnet positive over for det her lovforslag og positive over for, at man vil samle de mange lederuddannelser, der findes rundtomkring i kommuner og på nuværende uddannelsessteder.